CELEX: 61991CC0256
Language: da
Date: 1992-12-16
Title: Forslag til afgørelse fra generaladvokat Tesauro fremsat den 16. december 1992. # Emsland-Stärke GmbH mod Oberfinanzdirektion München. # Anmodning om præjudiciel afgørelse: Bundesfinanzhof - Tyskland. # Den fælles toldtarif - den kombinerede nomenklatur - stivelsesprodukt. # Sag C-256/91.

FORSLAG TIL AFGØRELSE FRA GENERALADVOKAT
      GIUSEPPE TESAURO
      fremsat den 16. december 1992 (
            *1
         )
      
         Hr. afdelingsformand,
      
      
         De herrer dommere,
      
      
               1. 
            
            
               I denne sag har Bundesfinanzhof forelagt Domstolen fire præjudicielle spørgsmål i det væsentlige for få oplyst, hvorledes et stivelsesprodukt (med et stivelsesindhold — bestemt ved Ewers' metode — på 99 vægtprocent og et acetylindhold på 0,65 vægtprocent) bestående af umodificeret kartoffelstivelse blandet med en kartoffelstivelsesester, dvs. kartoffelstivelse, hvorfra acetaldehyden er fjernet, og som derpå er neutraliseret, skal tariferes i henhold til den kombinerede nomenklatur.
               Dette produkt er bestemt til anvendelse i papir- og tekstilindustrien, og kan som følge af dets beskaffenhed også anvendes til konsum, om end dette ikke er tilladt efter den tyske levnedsmiddellov.
            
         
               2. 
            
            
               Det bemærkes for det første, at stivelse principielt henhører under kapitel 11 i den kombinerede nomenklatur (mølleriprodukter; malt; stivelse; inulin; hvedegluten), og at kartoffelstivelse specielt nævnes under underposition 1108 13 00.
               Ifølge bestemmelse 1, litra b), til kapitel 11 omfatter dette kapitel dog ikke tilberedt mel og stivelse henhørende under pos. 1901. Derfor må det først undersøges, om det omtvistede produkt skal henføres under sidstnævnte position.
               Til dette formål kan de forklarende bemærkninger til det harmoniserede system (
                     1
                  ) være nyttige, idet heri er angivet, at under pos. 1901, som bl.a. omfatter tilberedte næringsmidler fremstillet af stivelse eller mel, ikke andetsteds tariferet, henhører en række andre tilberedte næringsmidler på basis af mel, stivelse eller maltekstrakt, hvis væsentligste karakter hidrører fra de nævnte bestanddele. Disse tilberedte næringsmidler er, som det videre hedder i bemærkningerne, ofte bestemt til hurtig fremstilling af drikkevarer, grød, næringsmidler til børn eller diætkost, og de kan også være halvfabrikata til næringsmiddelindustrien.
               De ydre kendetegn ved det omhandlede produkt er ganske vist ikke til hinder for en tarifering i pos. 1901, men det kan dog konstateres, at denne position åbenbart vedrører produkter, der er bestemt til næringsmiddelindustrien, hvorimod den stivelsesblanding, der her er tale om, ganske vist principielt er egnet til konsum, men den synes givetvis ikke at være bestemt herfor. Dets markedsføring som næringsmiddel synes endda direkte at være forbudt efter national lovgivning.
            
         
               3. 
            
            
               Før det dog kan konkluderes, at det pågældende produkt, der består af en blanding af kartoffelstivelse og kartoffelstivelses-ester, kan tariferes i underposition 11081300, der specielt vedrører kartoffelstivelse, skal det undersøges, om andre positioner i den kombinerede nomenklatur passer bedre.
               Sagsøgeren i hovedsagen mener nemlig, at en stivelsesblanding som den beskrevne snarere skal henføres under underposition 35051050, som omfatter esterificeret og etherificeret stivelse.
               Ifølge de forklarende bemærkninger til pos. 3505 i det harmoniserede system tariferes under denne position dextrin og anden modificeret stivelse, dvs. produkter, der er fremstillet ved omdannelse af stivelse under indvirkning af varme, kemikalier (f.eks. syrer, alkalier ...) eller diastase, samt stivelse modificeret ved f.eks. oxidering, esterificering eller etherificering. Under esterificeret stivelse nævnes i de forklarende bemærkninger eksempelvis stivelsesacetater, der anvendes i tekstil- eller papirindustrien og stivelses-nitrater, der anvendes ved fremstillingen af sprængstof.
               Undtaget fra pos. 3505 er — stadig ifølge de ovennævnte forklarende bemærkninger — ikke tilberedt stivelse (pos. 1108) og tilberedte appreturmidier (på basis af stivelse eller dextrin), der anvendes i tekstilindustrien, papirindustrien eller lignende industrier (pos. 3809).
            
         
               4. 
            
            
               Derfor skal det undersøges, om det omhandlede produkt med henblik på tariferingen kan betragtes som modificeret stivelse, nærmere bestemt stivelse, der er modificeret ved esterificering.
               I denne forbindelse skal jeg først gøre opmærksom på, at den fremgangsmåde, der er anvendt i det foreliggende tilfælde, for så vidt som det fremgår af forelæggelseskendelsen, ikke har ført til en ægte esterificering af stivelsen, idet acetaldehyden er fjernet fra kartoffelstivelsesesteren, og denne er blevet neutraliseret, før den blev blandet med umodificeret stivelse.
               Hvad desuden angår sagsøgerens indsigelse, hvorefter det pågældende produkt af ydre ikke kan skelnes fra en kartoffelstivelsesester med en lavere substitutionsgrad, skal det anføres, at ifølge Domstolens faste praksis (
                     2
                  ) er det ikke udelukket, at to varer, der ikke udviser karakteristiske træk og objektive kendetegn, som gør det muligt at skelne dem fra hinanden, på grundlag af andre påviselige objektive faktorer kan behandles forskelligt.
            
         
               5. 
            
            
               Ganske vist skal blandinger og varer, der består af forskellige materialer eller bestanddele, ifølge den almindelige tariferingsbestemmelse 3, litra b), vedrørende den kombinerede nomenklatur tariferes efter det materiale eller den bestanddel, der er karaktergivende.
               Som Kommissionen dog med rette har bemærket, kan man på grund af mængdeforholdet mellem stivelsesesteren og den umodificerede stivelse gå ud fra, at det først og fremmest er den umodificerede stivelse, der er karaktergivende for det omhandlede produkt. Forelæggelseskendelsen indeholder heller ingen angivelse af, at det er den kartoffelstivelsesester, der er indeholdt i blandingen, der giver blandingen dens væsentlige karakter, samtidig med at det fremgår af en af den forelæggende ret anført sagkyndig erklæring fra Bundsforschungsanstalt für Getreide-und Kartoffelverarbeitung, at umodificeret stivelse ikke ændrer karakter ved tørblanding med kartoffelstivelsesester.
               Det forekommer mig også, under hensyntagen til det anførte, at underposition 35051090 vedrørende andre modificerede stivelser ikke kan komme i betragtning, da det i hvert fald også er en betingelse for at anvende denne position, at det oprindelige produkt har undergået en væsentlig forandring. I de forklarende bemærkninger til det harmoniserede system er nemlig som eksempel anført dialdehydstivelse eller stivelse behandlet med formaldehyd eller epichlorhydrin.
            
         
               6. 
            
            
               Den forelæggende ret har dernæst udtrykkeligt spurgt, om det omhandlede produkt, hvis bestemmelse, som denne retsinstans har udtrykt det, ikke kan fastslås på grundlag af dets sammensætning og frembydelse, skal tariferes som ikke andetsteds tariferede præparater, der anvendes i tekstil- og papirindustrien, på basis af stivelse, i den tilsvarende underposition i pos. 3809.
               Hertil er at bemærke, at en sådan tarifering allerede efter ordlyden af bestemmelse 1, litra b), til kapitel 38 synes udelukket, da dette kapitel ikke omfatter blandinger af næringsstoffer eller andre stoffer med næringsværdi af den art, der anvendes ved fremstilling af næringsmidler.
               Men først og fremmest vil jeg udelukke denne mulighed på grund af de forldarende bemærkninger til det harmoniserede system. Ifølge disse bemærkninger omfatter pos. 3809 en lang række produkter og præparater af den art, der almindeligvis anvendes under bearbejdning eller efterbehandling af garn, tekstilstof, filt, papir, pap, læder og lignende materialer.
               I de nævnte forldarende bemærkninger hedder det endvidere, at disse produkter er kendetegnet ved deres sammensætning og frembydelse som præparater med en bestemt anvendelse i de i positionsteksten nævnte industrier (tekstil-, papir- og læderindustrien) og lignende industrier.
               Denne karakteristik, der tager udgangspunkt i produktets bestemmelse, hvilket i øvrigt synes at være nødvendigt ved tariferingen i denne specifikke position på grund af de mangfoldige anvendelsesmuligheder, der er for stivelsesprodukter, er ikke relevant for det her omhandlede produkt, der tværtimod, som den forelæggende ret selv har fremhævet, på grund af dets beskaffenhed og frembydelse ikke specielt er bestemt til anvendelse i den ovennævnte kemiske industri.
            
         
               7. 
            
            
               Skal imidlertid pos. 1901, 3505 og 3809 udelukkes, kan man kun vende tilbage til udgangspunktet, dvs. pos. 1108, nærmere bestemt underposition 11081300 vedrørende kartoffelstivelse, og dette er i overensstemmelse med den anførte almindelige tariferingsbestemmelse 3, litra b), hvorefter blandinger skal tariferes som om de bestod af det stof, der er karaktergivende.
               Sagsøgeren i hovedsagen mener imidlertid, at en sådan tarifering af varen er i strid med Kommissionens tariferingsforordning (EØF) nr. 28/90 af 4. januar 1990 (
                     3
                  ).
               I henhold til artikel 1 og nr. 3 i bilaget til denne forordning tariferes i underposition 11081300 varer, der fremtræder som fint hvidt mel, bestående af en blanding af umodificeret kartoffelstivelse og små mængder acetyleret kartoffelstivelse eller meget svagt acetyleret kartoffelstivelse, og som har et stivelsesindhold på 95 vægtprocent eller derover og et acetylindhold op under 0,5 vægtprocent. Ifølge den i bilaget givne begrundelse må disse varer som følge af deres analytiske egenskaber (bl.a. deres lave acetylindhold) betragtes som stivelse henhørende under KN-kode 11081300 og ikke som modificeret (esterificeret) stivelse henhørende under KN-kode 3505 10 50.
               Sagsøgeren har anført, at disse bestemmelser bekræfter, at det stivelsesprodukt med et acetylindhold på 0,65 vægtprocent, som der her er tale om, snarere skal tariferes i underposition 3505 10 50.
            
         
               8. 
            
            
               Hertil skal for det første bemærkes, at det, som Kommissionen med rette har fremhævet, ikke er muligt at drage den slutning, at forordningen tilsigter at sondre mellem umodificeret stivelse henhørende under underposition 11081300 og esterificeret stivelse henhørende under underposition 35051050 på grundlag af acetylindholdet; i forordningen er det kun gjort klart, at et stivelsesprodukt med de i bilaget beskrevne kendetegn i alle tilfælde skal tariferes i underposition 11081300, men den rummer ingen nærmere anvisning om, hvorledes et stivelsesprodukt med et noget højere acetylindhold end 0,5 vægtprocent skal tariferes.
               For det andet bør det bemærkes, at en tariferingsforordning vedtaget af Kommissionen i intet tilfælde kan ændre ordlyden eller rækkevidden af den kombinerede nomenklatur, og at det afgørende kriterium for tariferingen af varer ifølge fast retspraksis almindeligvis skal søges i disses objektive karakteristika og særegenheder, således som disse er bestemt i ordlyden af de pågældende positioner i den fælles toldtarif og i bestemmelserne til afsnittene eller kapitlerne.
               Selv om det er rigtigt, at acetylindholdet i stivelsen giver oplysning om substitutionsgraden, dvs. angiver hvor stærkt stivelsen er modificeret, så er det dog lige så rigtigt, at et noget højere acetylindhold end det i nr. 3 i bilaget til forordning nr. 28/90 angivne i sig selv ikke er tilstrækkeligt holdepunkt for at tarifere det omhandlede produkt som esterificeret stivelse.
            
         
               9. 
            
            
               Derfor foreslår jeg Domstolen at besvare Bundesfinanzhofs spørgsmål således:
               »Den kombinerede nomenklatur skal fortolkes således, at et stivelsesprodukt bestående af umodificeret kartoffelstivelse, der er blandet med en kartoffelstivelsesester, som er neutraliseret og befriet for acetaldehyd (stivelsesindhold 99 vægtprocent bestemt ved Ewers' metode, acetylindhold 0,65 vægtprocent), og som er bestemt til anvendelse i papir- og tekstilindustrien, men som på grund af sin beskaffenhed også er egnet til konsum, selv om dette ikke er tilladt ifølge levnedsmiddelloven, skal tariferes i underposition 11081300 i den fælles toldtarif.«
            
         (
            *1
         ) – Originalsprog: italiensk.
      (
            1
         ) – Ifølge Domstolens praksis kan de forklarende bemærkninger ganske vist ikke ændre ordlyden af toldtariffen, men de er ikke desto mindre et vigtigt instrument for fortolkningen, idet indholdet af de enkelte toldpositioner og -underpositioner ved hjælp af dem kan bestemmes nærmere og forklares.
      (
            2
         ) – Jf. dom af 12.12.1973, sag 149/73. Witt, Sml. s. 1587.
      (
            3
         ) – EFT L 3. s. 9.